Document ID: 32007D0179

KOMISIJAS LĒMUMS
(2007. gada 22. marts),
ar ko apstiprina Somijas atbalstu sēklu un graudaugu sēklu jomā attiecībā uz 2006. gadu
(izziņots ar dokumenta numuru K(2007) 1280)
(Autentisks ir tikai teksts somu un zviedru valodā)
(2007/179/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 23. novembra Regulu (EK) Nr. 1947/2005 par sēklu tirgus kopīgo organizāciju un ar ko atceļ Regulu (EEK) Nr. 2358/71 un Regulu (EEK) Nr. 1674/72 (1), un jo īpaši tās 8. panta 2. punkta pirmo daļu,
ņemot vērā Padomes 1971. gada 26. oktobra Regulu (EEK) Nr. 2358/71 par sēklu tirgus kopīgo organizāciju (2), un jo īpaši tās 8. pantu,
tā kā:
(1)
Ar 2006. gada 18. decembra vēstuli Somijas valdība lūdza atļauju no 2006. gada 1. janvāra līdz 2006. gada 31. decembrim piešķirt atbalstu lauksaimniekiem par konkrētiem sēklu un graudaugu sēklu šķirņu daudzumiem, kas audzētas vienīgi Somijā īpašu klimatisko apstākļu dēļ.
(2)
Somija lūdz atļauju piešķirt atbalstu par hektāru konkrētiem apgabaliem, kuros audzē Gramineae (zāle) un Leguminosae (pākšaugi) šķirņu sēklas, kā minēts XI pielikumā Padomes 2003. gada 29. septembra Regulā (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem (3), izņemot šķirni Phleum pratense L. (timotiņš), kā arī konkrētiem apgabaliem, kuros audzē graudaugu sēklas.
(3)
Iecerētais atbalsts atbilst Regulas (EK) Nr. 1947/2005 8. pantā noteiktajām prasībām. Tas attiecas uz tām sēklu un graudaugu sēklu šķirnēm, kuras ir piemērotas audzēšanai Somijā klimatisko apstākļu dēļ un kuras neaudzē citās dalībvalstīs. Komisijai būtu jāapstiprina Somijas sēklu šķirņu sarakstā ietvertās šķirnes, kuras audzē vienīgi Somijā.
(4)
Jāparedz, ka Somijai ir jāinformē Komisija par veiktajiem pasākumiem, lai panāktu atbilstību šajā lēmumā noteiktajiem ierobežojumiem,
IR PIEŅĒMUSI ŠO LĒMUMU.
1. pants
Somijai ir tiesības no 2006. gada 1. janvāra līdz 2006. gada 31. decembrim piešķirt atbalstu lauksaimniekiem, kas tās teritorijā audzē pielikumā uzskaitītās sertificētas sēklas un sertificētas graudaugu sēklas, nepārsniedzot minētajā pielikumā noteikto apjomu.
Atļaujā ietver tikai tās sēklu šķirnes, kuras uzskaitītas Somijas valsts katalogā un kuras audzē vienīgi Somijā.
2. pants
Izmantojot atbilstošu pārbaudes sistēmu, Somija nodrošina, ka atbalstu piešķir tikai attiecībā uz minētajā pielikumā noteiktajām šķirnēm.
3. pants
Somija nosūta Komisijai attiecīgo sertificēto šķirņu sarakstu un visus tajā veiktos grozījumus, kā arī sniedz informāciju par sēklu un graudaugu sēklu apgabaliem un daudzumiem, kam piešķirts atbalsts.
4. pants
Šo lēmumu piemēro no 2006. gada 1. janvāra.
5. pants
Šis lēmums ir adresēts Somijas Republikai.
Briselē, 2007. gada 22. martā

Labels: 18
17
19
6